Missie Japan » Blog Archive » Nuusflits 10 November 2008
Nuusflits 10 November 2008
Verlede week ry ek êrens en dink oor hoop. Dit was na aanleiding van 'n gesprek met iemand wat moed verloor het, en nie weet watter kant toe nie. Kort daarna herinner 'n yskasmagneet my tydig aan Paulus se gebed in Rom. 15:13 – "Mag God, die bron van hoop, julle deur julle geloof met alle vreugde en vrede vervul, sodat julle hoop al hoe sterker kan word deur die krag van die Heilige Gees!" En ek besef weer opnuut: God bly die bron van AL ons hoop. Hoop in God is ons "veilige en onbeweeglike lewensanker" (Hebr. 6:19). Dis die wete dat God Sy Woord gestand doen. Hy vind vreugde daarin om getrou te wees (Jes. 42:21), daarom hoop ons ook i.t.v. Missie Japan "op wat ons nie sien nie, en wag daarop met volharding." (Rom. 8:24). Dit bly maar 'n groot uitdaging, maar met al die gebedsondersteuning wat ons kry, is dit moontlik!
Daar is 'n diep dankbaarheid in ons harte en gebede aan God, dat soveel wyd uiteenlopende individue, kleingroepe en gemeentes reeds aangedui het dat hulle wel wil betrokke raak by Missie Japan. Hulle is almal draers van hoop en deel van die span medewerkers in God se groot opdrag tot aan die uithoeke van die wêreld (Jes. 49). Ons is veral bemoedig deur te sien dat, te midde van die wêreldwye finansiële krisis, mense in die geloof steeds bereid is om groot opofferings te maak. Missie Japan het reeds ongeveer 45% van die maandelikse bedrag wat ons nodig sal hê vir ons werk daar, ontvang – in beloftes en bedrae wat reeds per debietorder betaal word. Boonop is daar verskeie gemeentes regoor die land wat nog hierdie maand / vroeg 2009 moet besluit of hulle ons in hierdie saak sal ondersteun.
Ons wil graag almal wat dalk reeds 'n oortuiging het om verder betrokke te raak vriendelik uitnooi om so gou moontlik hulle verbintenisse en inbetalings te maak, en oor te dra aan Missie Japan. Vir meer besonderhede oor finansiële bydraes, lees hieronder.
Maak 'n nota om Sondag 7 Des te luister na RSG se "Kollig op die Kerk" êrens tussen 07h30-08h00, vir 'n kort onderhoud wat ek DV binnekort sal voer oor Missie Japan.
Hieronder is twee dokumente wat jy dalk nog nie kans gehad het om te lees nie. Vir meer oor die baie belangrike brief getiteld, Waarom sendelinge uit Suid-Afrika na Japan?, wat geskryf is deur Prof. Makita (leier van die RCJ in Shikoku), lees heel onder. Jy kan ook my roepingsverhaal hier onder lees, met meer agtergrond oor die pad tot hier.
Laastens, kontak my gerus as jy meer wil hoor oor 'n geleentheid om onderwys te gee in Yemen vir Christen-kinders uit verskillende lande.
· Dankie sê vir God se sorg en trou i.t.v. die afgelope weke se ondersteuning wat ons ontvang het.
· Vra vir gesondheid en balans vir die tyd wat voorlê in die Wes-Kaap.
· Vra vir aanvaarding van ons roeping, asook volhoubare ondersteuning deur gemeentes en individue wat die bekendstellings sal bywoon.
· Vra vir wysheid en leiding vir Missie Japan se uitvoerende bestuur wat op 1 Desember amptelike besluite moet neem oor ons vertrek na Japan.
Die kantoor se kontakbesonderhede is 051-406 6729 en getuienis@ngkerkovs.co.za
Net 'n paar dae voor hierdie gesprek, nadat ons by die huis gekom het in daardie derde week van Januarie, kyk ek (niksvermoedend) in die leesrooster watter teks voorgeskryf is vir my om oor te preek die komende Sondag. Tot my groot verbasing is dit toe Jesaja 49:1-7! Dit was 'n groot uitdaging om daaroor te preek (en natuurlik sonder om enige iets te noem wat toe al in my hart gegroei het oor Japan)…
Op 22 April het Missie Japan – 'n amptelike kommissie uit die NG-Kerk familie – met 17 verteenwoordigers uit gemeentes regoor die land buite Bloemfontein bymekaar gekom, om belangrike besluite te neem om die toekoms van die sendingwerk daar. By hierdie vergadering is daar besluit dat indien die fondse gevind kan word, nuwe sendelinge gestuur sal word na Japan, maar dat dit eers amptelik geadverteer moet word. Ek en Carina het aansoek gedoen daarvoor – die advertensie het einde Mei verskyn – en onsself beskikbaar gestel vir die proses. Intussen is ons as die geskikte kandidate verkies, maar daar sal nou eers 'n tyd (dalk 6 maande of langer, niemand is presies seker nie), moet verloop voordat die skuif na Japan kan gebeur.
WAAROM STUUR JULLE SENDELINGE UIT SUID AFRIKA NA JAPAN ?
Om sendelinge Japan te stuur is so duur? Hier is soveel werk in Suid Afrika? Kan die sendelinge nie veel meer vir die koninkryk in Suid Afrika beteken nie? Kan die Japannese kerk dan nie maar op hul eie klaarkom nie? Die vrae word nogal dikwels gevra. Veral noudat ons besig is om vir Stephan en Carina van der Watt as ons tweede sendelingpaar na Japan te stuur en sendelingonderwysers te soek. Ons het gevra dat prof Makita, 'n leiersfiguur in die Japanese Gereformeerde Kerk, vir ons uitspel waarom hy dink dat dit tog nodig is om sendelinge uit te stuur. Ons plaas sy vertaalde brief netso. Ons meen dat dit 'n baie belangrike brief is.
Dr. Gideon van der Watt
Waarom benodig ons nog sendelinge in Japan?
Ons het `n baie duidelike en sterk uitgesproke behoefte aan en versoek vir nuwe sendelinge hier in Japan en op Shikoku. Ons besef egter dat daar onder julle allerhande vrae mag wees rondom die nodigheid van nog sendelinge na Japan. Byvoorbeeld: "Japan as een van die wêreld se sterkste ekonomieë benodig seker nie meer sendelinge nie…?" "Die lewenskoste in Japan is so hoog, dis te duur om sendelinge daarheen te stuur en te onderhou…. Dit is te erg om aan die Japanese kultuur, gewoontes en samelewing gewoond te raak en die moeilike taal onder die knie te kry. Sal dit nie baie meer ekonomies en effektief wees om liewers net Japanese predikante op te lei nie?" "Die probleme waarmee SA binnelands sit, is so groot en baie, moet ons nie liewer ons finansies en energie gebruik om dit aan te spreek as om sendelinge oorsee te stuur nie?" Ek beskou dit as my verantwoordelikheid om op sulke vrae te antwoord.
1) Japan is geheel en al `n nie-Christelike land. Dis een van die lande wat die verkondiging van die Evangelie die meeste benodig. Ons benodig die hulp van oorsese sendelinge….
Die populasie van Japan is ongeveer 130 miljoen en selfs wanneer Protestante en Katolieke Christene saam gereken word, is dit nog nie 1% van die populasie nie. Die totale aantal Protestante is maar ongeveer 400,000. Japanese is omtrent almal Boediste en Shintoeiste. Ekonomies mag Japan skatryk wees, maar geestelik is ons brandarm. Dit is geheel en al onmoontlik vir die 1% Christene om op hul eie alleen die 130 miljoen nie-Christene te bereik. Dit behoort die noodsaaklikheid van oorsese sendelinge baie duidelik te beklemtoon.
2) Japan as `n land mag ekonomies sterk wees, maar nie die kerk van Japan nie….! Veral die gemeentes op die eiland Shikoku trek ekonomies baie swaar en is nie instaat om sendingwerkers te onderhou nie. Die kerk benodig oorsese sendelinge.
Japan is `n ryk land maar die kerk is nie ryk nie. Selfs in die groot stedelike gebiede is die erediensbywoning nie meer as 150 in groot gemeentes nie. In die 19 gemeentetjies van die RCJ op Shikoku is die belydende lidmaattal per gemeente gemiddeld 25 persone. Die groot meerderheid gemeentes kan nie `n predikant bekostig nie. "Groter" gemeentes moet ook nog vakante gemeentetjies finansieel en andersins dra. Baie lidmate is soos skape sonder `n herder. Lidmate word net ouer, met die gemiddelde ouderdom reeds oor die 70 jaar….! Tien, twintig jaar van nou af sal die kerk op Shikoku se voortbestaan in die gedrang wees…. Sonder die hulp van sendelinge is daar nie veel verwagting tov die voortbestaan van die kerk of die voortsetting van die sending van die kerk nie…
3) Die kerk van Japan het nodig om geestelik geïnspireer te word deur die sendingvisie en passie van sendelinge.
4) Die kerk van Japan het die invoer van die geskiedkundige geestelike erfenis van die NG Kerk van Suid Afrika deur middel van sendelinge nodig.
Die geskiedenis van die Protestanse kerk in Japan is slegs 150 jaar. Die Christian Reformed Church of Japan (RCJ) is maar 60 jaar oud. Ons het nodig om meer van die geestelike en geskiedkundige geloofsbesitting van die kerk in SA te ontvang. Ons benodig die "invoer" van julle geloofserfenis. Dit word die beste oorgedra deur die lewe en voorbeeld van sendelinge. Selfs al is dit slegs `n paar sendelinge is hul impak onberekenbaar groot. Dit is selfs moontlik dat die spesifieke samelewing en kultuur deur hulle teenwoordigheid beïnvloed mag word. Ons wil graag dat die invloed van sendelinge oor `n wye veld bereken word.
5) Sendelinge open `n venster na die wyer wêreld vir die jongmense en kinders van Japan en die kerk in Japan.
Sendelinge wek by Japanese jongmense en kinders `n sterk belangstelling vir die Christendom. Veral in sending onder die jeug het sendelinge `n belangrike rol te speel. In Japan is sending onder jongmense en kinders geweldig belangrik en nodig. Wat dit betref het ons `n groot verwagting van sendelinge. Die nuwe jong sendelingpaar, Stephan en Carina, behoort `n groot impak op die jongmense te maak. Verder kan dit vir ons jongmense en kinders 'n venster oopmaak vir die wyer wêreld en spesifek na Afrika. Dit kan tot gevolg hê dat jongmense vanuit Japan as sendelinge ook na Afrika sal gaan om veral in die veld van die mediese en opvoedkunde te werk.
6) Sendelinge bring ook indirek en direk geestelike voordele vir die kerk in Suid Afrika.
Wêreldsending is die roeping van die kerk. Wanneer die kerk sy roeping vervul word hyself daardeur verryk. Die finansiële las van sendingwerk in Japan is groot vir die kerk in SA, maar deur die uitvoer van jul geestelike erfenis ook na die kerk in Japan sal julle self ook weer bevoordeel en geseën word. Daar is ook die moontlikheid dat julle kerk in SA iets belangriks en waardevols kan ontvang van en so verryk word deur ons klein kerkie in Japan. In die toekoms kan dit gebeur dat ook vanaf Japan sendelinge na Suid Afrika gaan om daar `n groot impak te maak. God se paaie is soveel wonderliker as wat ons kan bedink.
7) Om die werk van sendelinge regtig effektief te laat wees, is dit nodig om meer sendelinge saam op die veld te hê.
Die werk van sendelinge kan alleen regtig effektief wees wanneer meer sendelingpare saam op die veld dien om mekaar te bemoedig, te versterk, saam te bid, saam te beplan en saam in `n span te werk. Dit is nie maklik om sendeling in `n nie-christelike land soos Japan te wees nie. Sendelinge moet mekaar pastoraal kan bedien. Wanneer hulle hul kragte saamvoeg behoort hulle `n groot werk te verrig. Verder, wanneer daar meer sendelinge is, word verseker dat die werk ononderbroke voortgesit word wanneer een uittree. Dit het nie veel betekenis indien die werk van sendelinge net vir `n beperkte tydperk is en dan skielik stop nie. Wanneer dit egter oor `n lang periode voortgaan dra dit veel vrug. Veral nou, in die geval van die jong sendelinge, Stephan en Carina, wat kom om vir Tobie en Annalie, wat op aftrede staan, op te volg, is `n uitstekende voorbeeld van wat bedoel word met ononderbroke voortsetting van die werk. Daarby is Carina, die dogter van Tobie en Annalie, reeds bekend met Japan, die kultuur, taal en lewenswyse. Ons is absoluut oortuig van God se Hand en leiding in hulle koms…!
Ons vra nie in die eerste plek finansiëe hulp en ondersteuning van die kerk in Suid Afrika nie. Ons begeer om so ver moontlik selfversorgend te wees. Ons wil graag van ons kant so ver moontlik ook ons bydrae lewer tot die werk van sendelinge. Ongelukkig is ons vermoëns beperk. Ons sal bly wees indien julle dit verstaan. Meer as finansiële hulp benodig ons sendelinge self en deur middel van die sendelinge iets van die kerk in Suid Afrika se geestelike erfenis en dan veral die die sendingpassie van die sendelinge. Dit is ook ons verwagting wat die nuwe jong sendelingpaar betref.